三月七日城南書院偶成
作者：張栻
朝代：宋

paragraphs: 積雨欣始霽，清和在茲時。
林葉既敷榮，禽聲亦融怡。
鳴泉來不窮，湖風起淪漪。
西山卷餘雲，逾覺秀色滋。
層層叢綠間，愛彼松柏姿。
青青初不改，似與幽人期。
坐久還起步，堤邊足逶迤。
游魚傍我行，野鶴向我飛。
敢云昔賢志，亦復詠而歸。
寄言山中友，和我和平詩。